2016. gada Latvijas čempionāts šahā

**2016. gada Latvijas šaha čempionāts** - Latvijas šaha čempionāts vīriešiem un sievietēm, kas notika Rīgā no 30. aprīļa līdz 6. maijam 2016. gadā Latvijas Investīciju un attīstības aģentūras telpās (Pērses iela 2, 2. stāvs).

## Atlases sacensības
Čempionāta izspēles sistēma palika tāda pati, kā iepriekšējā gadā. Vīriešu čempionātā bija paredzēti daudzpakāpju atlases turnīri, kas ietvēra ceturtdaļfinālu, pusfinālu un reģionālās atlases sacensības. Pusfināla un reģionālo sacensību uzvarētāji kvalificējās finālam. Tāpat finālam kvalificējās Latvijas 2016. gada U18 zēnu čempionāta pirmo divu vietu ieguvēji un U16 zēnu čempionāta pirmās vietas ieguvējs, kā arī Latvijas 2016. gada senioru čempionāta pirmo divu vietu ieguvēji. Bez atlases vīriešu čempionāta finālā varēja piedalīties Latviju pārstāvoši šaha lielmeistari un starptautiskie meistari, kā arī Latvijas 2015. gada čempionāta pirmo desmit vietu ieguvēji. Sievietēm atlases sacensības nebija paredzētas, bet fināls notika kā viens atsevišķs atvērta tipa turnīrs, kurā varēja piedalīties Latviju pārstāvošas šahistes ar vismaz I sporta klasi.

### Latvijas vīriešu čempionāta ceturtdaļfināls
No 8. līdz 14. janvārim Rīgas Šaha federācijas telpās (Kaļķu iela 1, 417. telpa) notika Latvijas 2016. gada vīriešu čempionāta ceturtdaļfināla sacensības, kurā varēja piedalīties Latviju pārstāvoši šahisti, kam ir vismaz I sporta klase, un vai uz 2016. gada 1.janvāri nav Elo reitinga vai tas nepārsniedz 1950 punktus. Turnīrs risinājās 7 kārtās pēc Šveices sistēmas ar apdomas laika kontroli 60 minūtes visai partijai plus 30 sekundes par katru izdarīto gājienu. 47 dalībnieku konkurencē uzvaru ar 6 punktiem izcīnīja Simons Sinauridze, otrajā vietā ar labāku papildu koeficientu ierindojās Konstantīns Gudovskis, bet trešais palika Vladislavs Antonivs - abiem 5½ punkti. Pirmo 10 vietu ieguvēji nodrošināja vietu čempionāta pusfinālā.

### Reģionālie atlases turnīri
No reģionāliem atlases turnīriem tiesības piedalīties Latvijas 2016. gada vīriešu čempionāta finālā ieguva:
# 1.-3. vietu ieguvēji, ja turnīrā piedalījās vismaz 30 dalībnieki;
# 1.-2. vietu ieguvēji, ja turnīrā piedalījās 16-29 dalībnieki;
# 1. vietas ieguvējs, ja turnīrā piedalījās 15 vai mazāk dalībnieki.
No reģionāliem atlases turnīriem tiesības piedalīties Latvijas 2016. gada vīriešu čempionāta pusfinālā ieguva:
# 4.-6. vietu ieguvēji, ja turnīrā piedalījās vismaz 30 dalībnieki;
# 3.-4. vietu ieguvēji, ja turnīrā piedalījās 16-29 dalībnieki;
# 2. vietas ieguvējs, ja turnīrā piedalījās 15 vai mazāk dalībnieki.

#### Kurzemes reģionālā atlase
No 29. līdz 31. janvārim Liepājas kompleksās sporta skolas telpās (Rīgas iela 8) notika Latvijas 2016. gada vīriešu čempionāta Kurzemes reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 21 dalībnieka konkurencē uzvaru ar 5½ punktiem izcīnīja Ivars Bērziņš, no kura par puspunktu atpalika uzreiz trīs dalībnieki. Otrajā vietā pēc papildu koeficienta ierindojās Rinats Muhamadejevs, trešajā un ceturtajā vietā atstājot Edmundu Beku un Sergeju Simčaku. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

#### Vidzemes reģionālā atlase
No 19. līdz 21. februārim Siguldā viesnīcas "Sigulda" konferenču zālē (Pils iela 6) notika Latvijas 2016. gada vīriešu čempionāta Vidzemes reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 22 dalībnieku konkurencē uzvaru ar 6½ punktiem pēc papildu koeficienta izcīnīja FIDE meistars Egons Lavendelis, atstājot otrā vietā Gintu Rasu ar tikpat punktiem. Abi uzvarētāji ieguva tiesības piedalīties čempionāta finālā. Trešajā vietā palika FIDE meistars Kristaps Krustkalns, kurš pēc papildu koeficienta apsteidz Igoru Ivanovu - abiem pa 4½ punktiem un izcīnītas tiesības piedalīties čempionāta pusfinālā.

#### Latgales reģionālā atlase
No 11. līdz 13. martam Rēzeknes Austrumlatvijas radošo pakalpojumu centrā "Zeimuļs" notika Latgales novada 2016. gada atklātais čempionāts šahā, kas vienlaicīgi bija Latvijas 2016. gada vīriešu čempionāta Latgales reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 17 dalībnieku konkurencē uzvaru ar 6½ punktiem dalīja Oļģerts Indričāns un FIDE meistars Andris Starostīts, bet pēc papildu koeficienta labākais bija Oļģerts Indričāns. Trešajā vietā ar 4½ punktiem palika Genādijs Karziņins, bet ceturto vietu ar 4 punktiem un labāku papildu koeficientu ieguva Georgijs Ņikiforovs. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

#### Zemgales reģionālā atlase
No 26. līdz 27. martam Jelgavas Valsts ģimnāzijas telpās notika Latvijas 2016. gada vīriešu čempionāta Zemgales reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 30 dalībnieku konkurencē pirmo vietu ar 6 punktiem dalīja Guntis Jankovskis (uzvarētājs pēc papildu koeficienta) un Kristaps Kretainis. Trešo vietu ar 5 punktiem izcīnīja Artjoms Bļinovs. No ceturtās līdz sestai vietai ar 4½ punktiem ierindojās Maigonis Avotiņš, Rihards Bekasovs un Mārtins Liepiņš. Pirmo trīs vietu ieguvēji nodrošināja vietu čempionāta finālā, bet nākamo trīs vietu ieguvēji ieguva tiesības piedalīties čempionāta pusfinālā. 

### Latvijas 2016. gada senioru čempionāts
No 11. līdz 13. martam Rīgas Šaha federācijas telpās (Maskavas iela 32/4, 2. stāvs) notika Latvijas 2016. gada senioru čempionāts. Tas risinājās pēc Šveices sistēmas 7 kārtās ar apdomas laiku 25 minūtes visai partijai plus 15 sekundes par katru izdarīto gājienu. 51 dalībnieka konkurencē pirmo vietu dalīja Jurijs Agafonovs un Jānis Visockis ar 6 punktiem. Par čempionu pēc labāka papildu koeficienta kļuva Jurijs Agafonovs. Abi uzvarētāji iekļuva Latvijas 2016. gada šaha čempionāta finālā.

### Latvijas 2016. gada jauniešu čempionāta fināli
No 14. līdz 18. martam Rīgas Šaha skolas telpās (Tallinas iela 6) notika Latvijas jauniešu čempionāta fināli visās vecuma grupās. Apdomas laiks vecāko grupu turnīros bija 90 minūtes visai partijai plus 30 sekundes par katru izdarīto gājienu. U16 zēnu grupā 10 dalībnieku konkurencē uzvarēja Klāvs Stabulnieks, kas izcīnīja 7 punktus no 9 iespējamiem un ieguva tiesības piedalīties Latvijas čempionāta finālā. U18 zēnu grupā 10 dalībnieku konkurencē par uzvarētāju ar 8 punktiem no 9 iespējamiem kļuva Dmitrijs Tokranovs, bet otro vietu ar 7 punktiem izcīnīja Oļegs Petrovskis. Abi uzvarētāji ieguva tiesības piedalīties Latvijas čempionāta finālā.

### Latvijas vīriešu čempionāta pusfināls
No 1. līdz 5. aprīlim Rīgas Šaha federācijas telpās (Maskavas iela 32/4, 2. stāvs) notika Latvijas vīriešu čempionāta pusfināls. Tas risinājās pēc Šveices sistēmas 7 kārtās ar apdomas laiku 90 minūtes visai partijai plus 30 sekundes par katru izdarīto gājienu. Turnīrā varēja piedalīties Latvijas šaha federāciju pārstāvoši šahisti ar Elo reitingu uz 2016. gada 1. janvāri virs 1951 punktiem, kā arī saskaņā ar Latvijas čempionāta ceturtdaļfināla, reģionālo atlases turnīru un Latvijas jauniešu čempionāta nolikumiem turnīram kvalificējušies dalībnieki. 34 dalībnieku konkurencē ar 5½ punktiem pirmo vietu dalīja uzreiz trīs dalībnieki. Pēc papildu koeficienta pirmais bija Matīss Mustaps, otrais - Iļja Semjonovs, bet trešais palika Lauris Laimiņš. Pirmo 10 vietu ieguvēji nodrošināja vietu čempionāta finālā.

## Fināls
Abi fināli noritēja pēc Šveices sistēmas ar apdomas laiku 90 minūtes visai partijai plus 30 sekundes par katru izdarīto gājienu. Vīriešu finālā bija paredzētas 9 kārtas, bet sievietēm - 7 kārtas. Vīriešu turnīrā piedalījās 29 dalībnieki, bet sievietēm bija 17 dalībnieces. Vīriešu turnīrā piedalījās 2 lielmeistari (GM) un 5 starptautiskie meistari (IM), bet sievietēm - 4 lielmeistares (WGM).

### Vīrieši
* 1. kārta - Vīriešu čempionātā par reālākajiem pretendentiem uz uzvaru tika uzskatīti abi lielmeistari: pagājušā gada čempions Arturs Neikšāns un Normunds Miezis, kā arī iepriekšējā gada godalgoto vietu ieguvēji, starptautiskie meistari Toms Kantāns un Ņikita Meškovs, tomēr jau 1. kārtā Arturs Neikšāns neuzvarēja FIDE meistaru Kristapu Krustkalnu, bet Toms Kantāns zaudēja Aivaram Skujam.
* 2. kārta - Savas otrās uzvaras izcīnīja starptautiskie meistari Ņikita Meškovs, Rolands Bērziņš un Vladimirs Svešņikovs, kuri ar 2 punktiem kļuva par līderiem, jo Normunds Miezis vienojās par neizšķirtu ar Gunti Jankovski.
* 3. kārta - Līderu savstarpējās spēlēs Ņikita Meškovs ar melnajiem pieveica Rolandu Bērziņu un kļuva par vienīgo līderi. Aiz viņa ar 2½ punktiem sekoja Oļegs Krivonosovs, Vladimirs Svešņikovs, Matīss Mustaps un Sergejs Kļimakovs.
* 4. kārta - Līderu partijas pārsvarā beidzās neizšķirti, arī abu lielmeistaru duelī Arturs Neikšāns nespēja pieveikt Normundu Miezi. Vienīgi Vladimirs Svešņikovs taktiski bagātā partijā uzvarēja Sergeju Kļimakovu un panāca Ņikitu Meškovu. Abiem līderiem bija pa 3½ punktiem, no viņiem pa puspunktu atpalika Oļegs Krivonosovs un Matīss Mustaps.
* 5. kārta - Līderu duelī Vladimirs Svešņikovs spēja pieveikt Ņikitu Meškovu un ar 4½ punktiem kļuva par vienīgo līderi. Par punktu no viņa atpalika uzreiz septiņi dalībnieki.
* 6. kārta - Vladimirs Svešņikovs nostiprināja savas līderpozīcijas ar melnajiem uzvarot Matīsu Mustapu. Otrajā vietā ar punkta atstarpi nostiprinājās Arturs Neikšāns, kas uzvarēja Rolandu Bērziņu.
* 7. kārta - Vladimirs Svešņikovs spēja noturēt neizšķirtu galotnē pret Arturu Neikšānu un saglabāt punkta atstarpi. Pēc saspringtas cīņas miera līgumu noslēdza arī Normunds Miezis ar Ņikitu Meškovu, kamēr Oļegs Krivonosovs pārliecinoši uzvarēja Arturu Bernotas un turnīra tabulā panāca Arturu Neikšānu.
* 8. kārta - Vladimirs Svešņikovs ātri vienojās par neizšķirtu ar Oļegu Krivonosovu un to izmantoja viņa tuvākais sekotājs Arturs Neikšāns, kas ar baltajiem pieveica Tomu Kantānu. Vēl Rolands Bērziņš uzvarēja Normundu Miezi, bet Ņikita Meškovs bija pārāks par Sergeju Kļimakovu. Stāvoklis turnīrā pirms pēdējās kārtas: 1. Vladimirs Svešņikovs - 6½ punkti, 2. Arturs Neikšāns - 6 punkti, 3. Ņikita Meškovs, 4. Oļegs Krivonosovs, 5. Rolands Bērziņš - visiem pa 5½ punktiem, 6. Dmitrijs Tokranovs - 5 punkti.
* 9. kārta - Vladimirs Svešņikovs atkal ātri vienojās par neizšķirtu ar Rolandu Bērziņu, bet Arturs Neikšāns nespēja salauzt Oļega Krivonosova pretestību un bija spiests samierināties ar neizšķirtu. Tā par čempionu savā trīsdesmit gadu jubilejā pirmo reizi kļuva Vladimirs Svešņikovs ar 7 punktiem. Par puspunktu mazāk bija Arturs Neikšānam, kuru panāca Ņikita Meškovs, kas ar melnajiem pieveica Dmitriju Tokranovu. Papildu koeficients šoreiz labāks bija Ņikitam Meškovam, kuram otrā vieta, bet iepriekšējā gada uzvarētājam Arturam Neikšānam bija jāsamierinās ar trešo vietu.

### Sievietes
* 1. kārta - Sieviešu čempionātā par favorītēm tika uzskatītas visas lielmeistares: Laura Rogule, Dana Reizniece-Ozola, Ilze Bērziņa un Ingūna Erneste. Turnīra startā viņas visas arī guva uzvaras.
* 2. kārta - Dana Reizniece-Ozola spēlēja neizšķirti ar Lindu Krūmiņu, kamēr pārējās lielmeistares savas partijas uzvarēja un izveidoja līderu trijotni.
* 3. kārta - Laura Rogule pieveica Ingūnu Ernesti un kļuva par vienīgo līderi, kamēr Ilze Bērziņa cīnījās neizšķirti ar Danu Reiznieci-Ozolu.
* 4. kārta - Asās taktiskās cīņās Ilze Bērziņa pieveica Lauru Roguli, bet Linda Krūmiņa - Ingūnu Ernesti. Abām līderēm bija pa pa 3½ punktiem, no viņām pa puspunktu atpalika Laura Rogule un Dana Reizniece-Ozola.
* 5. kārta - Līderes Linda Krūmiņa un Ilze Bērziņa savstarpējā partijā ātri vienojās par neizšķirtu. Tāpat, bet tikai pēc sarežģītas cīņas beidzās Lauras Rogules un Danas Reiznieces-Ozolas partija. Turnīrā saglabājās divvadība - Lindai Krūmiņai un Ilzei Bērziņai bija pa 4 punktiem, no viņām par puspunktu atpalika Laura Rogule, Dana Reizniece-Ozola un Sandra Harlinska.
* 6. kārta - Laura Rogule jau atklātnē ieguva lielu pārsvaru pret Lindu Krūmiņu un guva ātru uzvaru. Sandras Harlinskas un Ilzes Bērziņas savstarpējām kļūdām bagātā partija beidzās neizšķirti. Lielmeistaru cīņā Ingūna Erneste ar melnajiem galotnē spēja apspēlēt Danu Reiznieci-Ozolu. Pirms pēdējās kārtas stāvoklis turnīrā bija sarežģīts: 1. Laura Rogule, 2. Ilze Bērziņa - abām pa 4½ punktiem, 3. Linda Krūmiņa, 4. Ingūna Erneste, 5. Elīna Otikova, 6. Sandra Harlinska - visām pa 4 punktiem.
* 7. kārta - Laura Rogule ar melnajiem uzvarēja Sandru Harlinsku un ar 5½ punktiem nodrošināja savu devīto uzvaru Latvijas čempionātos, jo otra līdere Ilze Bērziņa zaudēja Ingūnai Ernestei, kurai šī uzvara deva otro vietu ar 5 punktiem. Dana Reizniece-Ozola uzvarēja Elīnu Otikovu, bet Līga Ungure - Lindu Krūmiņu. Trešajā vietā ar 4½ punktiem pēc labāka papildu koeficienta ierindojās Ilze Bērziņa.

## Latvijas vīriešu šaha čempionāta turnīra tabula
:

## Latvijas sieviešu šaha čempionāta turnīra tabula
:

## Atsauces

## Ārējās saites
*  2016. gada Latvijas vīriešu šaha čempionāta ceturtdaļfināls vietnē chess-results.com
*  Latvijas 2016. gada vīriešu čempionāta Kurzemes reģionālā atlase vietnē chess-results.com
*  Latvijas 2016. gada vīriešu čempionāta Vidzemes reģionālā atlase vietnē chess-results.com
*  Latvijas 2016. gada vīriešu čempionāta Latgales reģionālā atlase vietnē chess-results.com
*  Latvijas 2016. gada vīriešu čempionāta Zemgales reģionālā atlase vietnē chess-results.com
*  Latvijas 2016. gada senioru čempionāts vietnē chess-results.com
*  Latvijas jauniešu 2016. gada čempionāta fināls U16 zēnu grupā vietnē chess-results.com
*  Latvijas jauniešu 2016. gada čempionāta fināls U18 zēnu grupā vietnē chess-results.com
*  2016. gada Latvijas vīriešu šaha čempionāta pusfināls vietnē chess-results.com
*  2016. gada Latvijas vīriešu šaha čempionāts vietnē chess-results.com
*  2016. gada Latvijas sieviešu šaha čempionāts vietnē chess-results.com